**ՀԱՇՎԵՏՎՈՒԹՅՈՒՆ**

**ՀՀ արդարադատության նախարարության հակակոռուպցիոն քաղաքականության մշակման և մոնիթորինգի վարչության պետ Լառա Պետրոսյանի Ավստրիա (Վիեննա) գործուղման արդյունքների վերաբերյալ**

**Գործուղված պաշտոնատար անձինք.** Լառա Պետրոսյան:

**Գործուղված անձանց զբաղեցրած պաշտոնները.** ՀՀ արդարադատության նախարարության հակակոռուպցիոն քաղաքականության մշակման և մոնիթորինգի վարչության պետ:

**Գործուղման վայրը և ժամկետները.** Ավստրիա (Վիեննա), 2024թ. հունիսի 9-ից 13-ը:

**Հրավիրող կողմը`** ՄԱԿ-ի Թմրամիջոցների և հանցավորության դեմ պայքարի գրասենյակ (UNODC):

**Գործուղման նպատակը.** Կոռուպցիայի դեմ պայքարի կոնվենցիայի (UNCAC) անդամ երկրների կոնֆերանսի Կիրարկման (Implementation Review Group), Ակտիվների վերադարձի (Asset Recovery) և Միջազգային համագործակցության հարցերով աշխատանքային խմբերի հանդիպումներին:

 **Քննարկված թեմաները.** Կոռուպցիայի դեմ պայքարի կոնվենցիայի (UNCAC) անդամ երկրների կոնֆերանսի կիրարկմանը, ակտիվների վերադարձին և միջազգային համագործակցությանն առնչվող հարցեր:

**Հանդիպումները, ելույթները, բարձրացված կամ քննարկված հարցերը.**

ՀՀ արդարադատության նախարարության հակակոռուպցիոն քաղաքականության մշակման և մոնիթորինգի վարչության պետը համաժողովին հանդես է եկել որպես բանախոս և ներկայացրել է Կոռուպցիայի դեմ պայքարի կոնվենցիայի կիրարկմանն ուղղված Հայաստանում իրականացված լայնածավալ հակակոռուպցիոն բարեփոխումները։ Արդարադատության նախարարության ներկայացուցիչը անդրադարձել է միջազգային մոնիթորինգային մեխանիզմների կարևորությանը և վերահաստատել Հայաստանի հանձնառությունը պատշաճ իրականացնել ստանձնած միջազգային պարտավորությունները։

Լառա Պետրոսյանը ներկայացրել է ՄԱԿ Կոռուպցիայի դեմ պայքարի կոնվենցիայի (UNCAC) կիրարկման մեխանիզմի 2-րդ փուլի շրջանակում դիտարկվող թեմաների և թեմատիկ հաջորդականության վերաբերյալ Հայաստանի դիրքորոշումն ու առաջարկները՝ ընդգծելով գնահատման զեկույցի արդիական լինելու և պետությունում իրականացված վերջին բարեփոխումները պատշաճ արտացոլելու անհրաժեշտությունը։

Կոնվենցիայի կիրարկման վերանայման նիստին ներկայացրել եմ ՄԱԿ-ի «Կոռուպցիայի դեմ» կոնվենցիայով սահմանված պարտավորությունների գնահատման շրջանակում տրված հանձնարարականների կատարման ընթացքը և դրանց ուղղությամբ արձանագրված ձեռքբերումները՝ անդրադառնալով հակակոռուպցիոն ինստիտուցիոնալ համակարգի ամրապնդմանը, բարեվարքության ստուգման մեխանիզմների շարունակական կատարելագործմանը, հակակոռուպցիոն քաղաքականության մշակման գործընթացներում ներառականության ապահովման ՀՀ գործող մեխանիզմները։ Ինչպես նաև՝ ներկայացրել եմ Կոնվենցիայի 2-րդ և 5-րդ գլուխներում ամրագրված դրույթների շրջանակներում Հայաստանի Հանրապետության ձեռքբերումները:

Համաժողովի շրջանակում Արդարադատության նախարարության ներկայացուցիչը հանդես է եկել ելույթներով՝ ներկայացնելով ՀՀ-ում իրականացված հակակոռուպցիոն ինստիտուցիոնալ բարեփոխումների արդյունքում արձանագրված ձեռքբերումները, նոր հակակոռուպցիոն ռազմավարության և դրանից բխող 2023-2026թթ․ գործողությունների ծրագրով նախատեսվող գործողությունները։

Մասնավորապես, ներկայացվել է Կոռուպցիայի կանխարգելման հանձնաժողովի՝ որպես անկախ կոլեգիալ մարմնի գործառույթները, վերջինիս շարունակական հզորացման կապակցությամբ հակակոռուպցիոն ռազմավարությամբ ամրագրված գործողությունները, ազդարարման համակարգի և իրական շահառուների վերաբերյալ կարգավորումները, իրական շահառուների ռեգիստրի ձևավորումը, հանրային ծառայողների վարքագծի տիպային կանոնների ընդունումն ու իմպլեմենտացումը, համընդհանուր հայտարարագրման ինստիտուտի ներդնումը, բարեվարքության ստուգման կառուցակարգերի կատարելագործումը և այլն։ Ներկայացվել է նաև հակակոռուպցիան կրթության և հանրային իրազեկման արշավների կարևորությունը հանրության մասնակցայնությունն ապահովելու ու կոռուպցիայի նկատմամբ անհանդուրժողականություն ձևավորելու նպատակով։ ԱՆ ներկայացուցիչը հանդես է եկել ելույթով՝ անդրադարձ կատարելով նաև ՄԱԿ «Կոռուպցիայի դեմ պայքարի» կոնվենցիայի վերանայման մեխանիզմի շրջանակում ՀՀ կողմից իրականացված գործողություններին և ձեռքբերումներին։

**ՀՀ արդարադատության նախարարության**

**Հակակոռուպցիոն քաղաքականության մշակման և մոնիթորինգի**

**վարչության պետ**

**Լառա Պետրոսյան**

**18.06.2024թ.**